La Xarxa Pública de Centres i Espais d'Arts Visuals de Catalunya es crea amb la voluntat d'impulsar el desenvolupament de les arts visuals a Catalunya.
La recuperació de l'autogovern de Catalunya va permetre l'inici d'unes polítiques culturals pròpies d'un estat del benestar.
La Generalitat de Catalunya, i especialment l'Administració local, n'han estat les protagonistes.
Els ajuntaments han dut a terme amb gran esforç una política cultural ambiciosa, mitjançant l'obertura de centres i espais dedicats a la cultura i a les arts, que han comptat amb el suport i la complicitat de les diputacions provincials amb diferents graus d'implicació.
L'actuació de la Generalitat de Catalunya en els diferents àmbits de la cultura s'ha manifestat en ritmes diversos, fet que ha comportat que alguns àmbits comptin amb marcs normatius propis, com és el cas del Sistema Bibliotecari de Catalunya, el Sistema d'Arxius de Catalunya o la regulació del patrimoni cultural, que els permet un desplegament regular estable, mentre d'altres, relacionats amb la creació artística, han vist restringit el suport públic a polítiques puntuals de foment, com és el cas de les arts visuals.
En aquest àmbit, la Generalitat de Catalunya ha dut a terme diferents actuacions de promoció de les arts visuals.
Es va crear, el 1982, el Servei d'Arts Plàstiques, transformat més endavant en la Delegació d'Arts Visuals, que va comportar la instauració d'un Fons d'Art de la Generalitat, la constitució del Centre de Documentació de l'Art Contemporani Alexandre Cirici el 1984 i l'obertura del Centre d'Art Santa Mònica el 1989, com a pas previ a la creació del Museu d'Art Contemporani de Barcelona, que es va inaugurar el 1995.
Les actuacions públiques en arts visuals a Catalunya han crescut notablement, però de manera irregular, resultat més de voluntats locals que no d'un plantejament global que atengui el conjunt del territori.
Aquest fet ha comportat un desequilibri territorial, amb una alta concentració d'activitat en zones que ja comptaven amb teixits artístics i culturals sòlids i molt baixa en altres de menys densitat i tradició.
La Generalitat té competència exclusiva en matèria de cultura, d'acord amb l'article 127 de l'Estatut d'autonomia, que inclou el foment i la difusió de les arts visuals portades a terme a Catalunya.
Aquest Decret vol fer efectiu, en l'àmbit organitzatiu i pel que fa a les arts visuals, el que estableix l'article 22 de l'Estatut d'autonomia sobre drets i deures en l'àmbit cultural, que reconeix que totes les persones tenen dret a accedir en condicions d'igualtat a la cultura i al desenvolupament de llurs capacitats creatives individuals i col·lectives.
També vol donar compliment al que preveu la Resolució 301/VIII del Parlament de Catalunya, de 2 d'octubre de 2008, sobre l'orientació política del Govern, que insta el Govern a definir i desenvolupar el sistema públic de centres d'art en cooperació amb l'Administració local.
Per aquests motius, el Govern crea la Xarxa Pública de Centres i Espais d'Arts Visuals de Catalunya com a part del sistema de les arts visuals.
Amb la Xarxa, el Govern de la Generalitat vol garantir una presència bàsica de les arts visuals contemporànies al país per ajudar a equilibrar el teixit artístic en el conjunt del territori i garantir l'accés de la ciutadania a les arts visuals sense distincions i vetllar per la consecució del principi d'igualtat de tracte per a totes les persones i col·lectius.
Aquesta presència vol fer-se de manera coordinada amb l'Administració local i els agents artístics del territori.
Aquest Decret constitueix un instrument complementari al Pla d'equipaments culturals de Catalunya 2010-2020, aprovat pel Decret 40/2010, de 16 de març, el qual determina les necessitats i els dèficits d'equipaments de la xarxa bàsica, que inclou els espais d'arts visuals, per fomentar la construcció o millora de les instal·lacions corresponents.
El Decret es divideix en cinc capítols, tres disposicions addicionals, una disposició transitòria i una disposició final.
El capítol 1 defineix l'objecte de la Xarxa, les seves funcions i l'àmbit d'aplicació.
El capítol 2 regula els requisits que han de complir els centres i espais d'arts visuals de les entitats que volen formar part de la Xarxa, les obligacions que comporta la pertinença, les tipologies d'equipaments que s'integren així com els mecanismes de suport i les modalitats de vinculació amb la Xarxa (contracte programa, conveni i suport genèric, segons el tipus d'equipament).
Els equipaments poden ser centres territorials d'arts visuals, espais d'arts visuals o centres privats d'arts visuals d'interès públic.
També es poden integrar en la Xarxa les entitats privades sense ànim de lucre que desenvolupen activitats d'arts visuals d'interès públic sense un equipament estable.
El capítol 3 es dedica a l'estructura orgànica de la Xarxa: es crea el Consell General de la Xarxa, com a òrgan representatiu de les administracions públiques de Catalunya i la Taula Tècnica dels Centres i Espais d'Arts Visuals, com a òrgan de suport tècnic del Consell General.
Aquests dos òrgans s'adscriuen al Consell Nacional de la Cultura i de les Arts i estan formats, a més de representants de les entitats titulars dels centres i espais d'arts visuals integrats a la Xarxa, per representants del Consell Nacional de la Cultura i de les Arts i del departament competent en cultura.
Correspon conjuntament al Consell Nacional i al departament esmentat donar suport tècnic i econòmic als equipaments de la Xarxa.
El Consell Nacional de la Cultura i de les Arts té un paper rellevant en l'estructuració i desplegament de la Xarxa atès que, d'acord amb la Llei 6/2008, de 13 de maig, que crea aquest organisme, li correspon vetllar pel desenvolupament de l'activitat cultural, col·laborar en l'ordenament de la política cultural pel que fa a la creació artística i organitzar la política de suport i de promoció de la creació artística i cultural.
Per garantir una major participació de les entitats en la Xarxa s'ha optat per convocar anualment el Fòrum de la Xarxa, com un espai de trobada i debat anual de totes les entitats integrades a la Xarxa.
El capítol 4 estableix el procediment d'integració a la Xarxa i el capítol 5 regula les causes i el procediment de modificació de l'acord d'integració i d'exclusió de la Xarxa.
La disposició addicional primera preveu que el Govern aprovi un pla d'inversions amb la finalitat de planificar les inversions necessàries per adequar els centres territorials d'arts visuals al programa d'usos que es determini.
D'acord amb el dictamen de la Comissió Jurídica Assessora, a proposta del conseller de Cultura i Mitjans de Comunicació i d'acord amb el Govern,
Objecte i definició de la Xarxa Pública de Centres i Espais d'Arts Visuals de Catalunya
L'objecte d'aquest Decret és crear la Xarxa Pública de Centres i Espais d'Arts Visuals de Catalunya, definir les funcions dels centres i espais d'arts visuals que en formen part, descriure els requisits i obligacions de pertànyer-hi, definir els mecanismes de suport i les modalitats de vinculació amb la Generalitat, i establir el procediment d'integració i d'exclusió.
La Xarxa Pública de Centres i Espais d'Arts Visuals de Catalunya és el conjunt organitzat d'entitats, públiques i privades, titulars de centres i espais d'arts visuals, d'entitats privades que impulsen activitats d'arts visuals d'interès públic i d'ens locals que promouen programacions d'arts visuals.
Les funcions de la Xarxa Pública de Centres i Espais d'Arts Visuals de Catalunya són les següents:
a) Fomentar la presència programada d'activitats, en els àmbits de la recerca, creació, producció, exhibició, mediació i residència d'artistes, sobre els llenguatges artístics visuals, amb especial vocació en les pràctiques artístiques contemporànies al conjunt del territori, atenent la interrelació generacional.
b) Garantir l'accés de les arts visuals a la ciutadania, ser un factor d'enriquiment artístic i cultural de creadores, creadors i públics, així com de reconeixement i desenvolupament dels projectes existents a Catalunya, tot respectant el seu potencial i les seves singularitats creatives i artístiques.
c) Promoure i donar suport als centres i espais d'arts visuals com a instrument primer del desenvolupament de les pràctiques artístiques contemporànies al territori.
d) Promoure la incorporació de les persones creadores que resideixen i treballen a Catalunya en les línies d'activitat dels centres i espais d'arts visuals de la Xarxa, i facilitar la seva projecció a l'exterior.
e) Coordinar i racionalitzar esforços i recursos dels diferents agents que hi intervenen, tant públics com privats, per tal de fomentar una integració més gran dels sectors en les tasques dels centres i espais d'arts visuals.
f) Crear canals de comunicació permanent i d'intercanvi entre els centres i espais d'arts visuals de la Xarxa, fomentar-ne la cooperació i connectar els centres amb l'actualitat de les arts visuals.
g) Promoure l'activitat dels centres i espais d'arts visuals d'acord amb els principis d'eficàcia, eficiència, sostenibilitat i transparència.
h) Promoure la projecció exterior dels centres i espais d'arts visuals de la Xarxa per generar projectes comuns amb altres equipaments de fora de Catalunya i facilitar l'intercanvi de persones creadores i de professionals de l'àmbit de les arts visuals.
Les disposicions d'aquest Decret són d'aplicació a les entitats que s'integrin a la Xarxa Pública de Centres i Espais d'Arts Visuals de Catalunya, d'acord amb l'article 4.
Requisits, obligacions i suport
Poden integrar-se a la Xarxa Pública de Centres i Espais d'Arts Visuals de Catalunya:
a) Les entitats, públiques o privades sense ànim de lucre, titulars de centres i espais d'arts visuals.
b) Els ajuntaments i altres ens locals que promouen i gestionen programacions i activitats d'arts visuals en equipaments de titularitat privada i que financen més de la meitat del cost de funcionament de l'equipament.
c) Entitats privades sense afany de lucre que desenvolupen iniciatives d'activitats d'arts visuals d'interès públic.
Les entitats previstes als apartats a) i b) de l'article 4 que s'integren a la Xarxa han de realitzar les programacions i activitats d'arts visuals en centres o espais d'arts visuals que compleixen els requisits d'alguna de les tipologies d'equipaments previstes a l'article 6.
Així mateix, els centres i espais d'arts visuals han de disposar:
a) Llicència d'obertura, si és preceptiva.
b) Projecte artístic acompanyat del seu pressupost i pla de finançament.
c) Documentació amb informació de les característiques arquitectòniques i funcionals, de gestió i d'activitat de l'equipament.
S'estableixen les tipologies següents d'equipaments de la Xarxa:
a) Centres territorials d'arts visuals.
c) Centres privats d'arts visuals d'interès públic.
Definició i funcions dels centres territorials d'arts visuals
Els centres territorials d'arts visuals són els equipaments d'interès regional o nacional que garanteixen l'activitat bàsica en arts visuals al conjunt del territori.
Són centres de titularitat pública, impulsats per la Generalitat de Catalunya i l'Administració local.
L'àmbit territorial d'aquests centres ha de ser el de les vegueries, quan es creïn.
Excepcionalment, el seu àmbit pot ser diferent sempre que es justifiqui per motius de dinamisme social i artístic.
El nombre de centres territorials d'arts visuals no pot excedir de nou.
La Generalitat ha d'acordar amb l'Administració local la participació econòmica per finançar el funcionament del centre, que ha de basar-se en el principi de paritat.
Els centres territorials d'arts visuals han de desenvolupar les funcions i han de complir els requisits següents:
a) Investigació, recerca i desenvolupament del procés previ a la producció artística, exercint de laboratori d'idees.
b) Creació: han de disposar de les condicions necessàries per desenvolupar l'acte creatiu o artístic, amb o sense residència d'artistes.
c) Foment del pensament contemporani: han d'impulsar i cooperar en la realització d'activitats que fomentin el debat i la reflexió sobre les arts visuals i el pensament contemporani.
Aquestes activitats han de promoure l'actitud crítica i l'interès pel coneixement i desvetllament d'una sensibilitat connectada a l'actualitat.
d) Producció: han de tenir els recursos i les capacitats suficients per produir obres i projectes artístics específics amb la finalitat de ser exhibits en el mateix centre o en altres centres o espais d'arts visuals.
e) Exhibició: han de disposar d'un espai expositiu per donar a conèixer les produccions pròpies i d'altres artistes i agents artístics al públic.
f) Comunicació: han de tenir una activitat comunicativa permanent que garanteixi el coneixement i projecció del centre als públics i als agents socials i culturals.
g) Educació i dinamització comunitària: han d'impulsar l'acostament dels diferents tipus de públics a les arts visuals amb mesures educatives.
h) Conservació de la documentació: han de preservar la documentació que genera l'activitat artística, a través d'un arxiu, i han de permetre que sigui accessible al públic o consultable per les persones investigadores i artistes.
i) Formació: han d'impulsar la preparació i qualificació d'artistes i agents artístics i culturals, especialment en l'àmbit de la seva especialització i d'acord amb les necessitats del territori.
Han col·laborar amb els agents artístics i formatius del seu entorn.
j) Desenvolupament de les arts visuals en el seu àmbit territorial: han de fomentar la pràctica i el coneixement de les arts visuals en el seu àmbit territorial, amb l'exercici de les funcions esmentades als apartats anteriors.
k) Singularització: han d'especialitzar-se en una determinada línia de treball que ha d'esdevenir un valor afegit d'utilitat per a les entitats membres de la Xarxa.
l) Connectivitat: han d'impulsar la producció i difusió de continguts mitjançant la xarxa digital.
Paràmetres mínims dels centres territorials d'arts visuals
Els centres territorials d'arts visuals han de complir els paràmetres d'activitats, de gestió i funcionals mínims següents:
a) Han de disposar d'un projecte del centre, que inclogui:
a.1) La formulació de les línies estratègiques bàsiques.
a.2) Un projecte artístic que ha de fomentar l'art contemporani, ha de contenir una programació estable i ha de preveure la cooperació en projectes, produccions i coproduccions amb altres centres.
a.3) Un pla de viabilitat del centre, amb un pressupost que faci viable el projecte.
a.4) Un pla d'acció territorial que ha d'incloure les línies d'actuació següents:
La difusió dels llenguatges visuals i les seves tendències actuals entre els públics.
La captació i el desenvolupament de la capacitat creativa latent dels seus creadors i pensadors, amb una línia específica per a joves creadors i creadores.
El foment de l'anàlisi i la interpretació social i cultural del context on s'ubiquen com a base d'una recerca i producció artística singular i pròxima.
La prestació de serveis a espais d'arts visuals públics i privats del seu àmbit territorial.
La cooperació amb els agents socials i culturals, públics i privats, del seu entorn territorial.
La vertebració d'iniciatives culturals preexistents des de criteris de qualitat.
b) Han de tenir la dotació d'espais següent:
Espais de taller, amb tecnologia digital i connexió telemàtica.
c) Han de disposar d'una persona directora professional, escollida mitjançant concurs públic, i un equip tècnic adequat que faci viable el projecte del centre.
Els espais d'arts visuals són equipaments locals, dedicats prioritàriament a la difusió i al foment de la creació així com a la producció de les arts visuals.
Poden ser de titularitat pública o d'entitats privades sense ànim de lucre.
Per integrar-se a la Xarxa, els espais d'arts visuals de titularitat privada han d'haver subscrit un conveni de col·laboració amb l'ens local corresponent per al desenvolupament de les funcions previstes en l'apartat 3.
Es pot integrar a la Xarxa únicament l'entitat que financi la major part del cost de funcionament de l'espai, ja sigui l'entitat privada titular de l'equipament o l'ens local.
Els espais d'arts visuals han de desenvolupar les funcions següents:
a) Producció: han de tenir els recursos i les capacitats suficients per produir obres i projectes artístics específics amb la finalitat de ser exhibits en el mateix centre o en altres centres o espais d'art.
b) Exhibició: han de disposar d'un espai per donar a conèixer les produccions pròpies i d'altres artistes i agents artístics al públic.
c) Comunicació: han d'elaborar i gestionar un pla de comunicació de l'activitat del centre, que ha d'incloure la finalitat de superar les dificultats d'accés a la creació contemporània de la majoria de la ciutadania.
Els espais d'arts visuals han de complir els paràmetres d'activitats, de gestió i funcionals mínims següents:
a) Han de disposar d'un projecte que inclogui l'orientació i les línies estratègiques bàsiques i un pla de gestió i de viabilitat de l'espai per acomplir les seves funcions descrites a l'apartat anterior.
El projecte també ha d'incloure un pla d'acció territorial.
b) Han de comptar amb una dotació bàsica d'infraestructures: espai expositiu, espais de taller, aules, recepció, oficines i magatzem.
d) Han de disposar d'una programació anual.
e) Han de tenir una trajectòria d'excel·lència de, com a mínim, tres anys.
Centres privats d'arts visuals d'interès públic
Els centres privats d'arts visuals d'interès públic són equipaments d'arts visuals gestionats per entitats privades sense ànim de lucre que desenvolupen, com a mínim, una de les funcions previstes en l'article 9.3 i compleixen els paràmetres previstos als apartats b), d) i e) de l'article 9.4.
Iniciatives privades d'arts visuals d'interès públic
Es poden integrar a la Xarxa les entitats privades sense afany de lucre que, malgrat no disposar d'un espai físic d'ús públic, duen a terme projectes o gestionen activitats d'arts visuals d'interès públic.
Han de ser entitats amb una trajectòria d'excel·lència en les arts visuals i una expertesa en àmbits específics que esdevenen un factor d'enriquiment i de consolidació social de la Xarxa.
Aquestes entitats han de disposar d'un projecte artístic, acompanyat del seu pressupost i el pla de finançament.
Obligacions de les entitats de la Xarxa
La integració de les entitats a la Xarxa comporta les obligacions següents:
a) Aportar la documentació justificativa de les activitats que reben el suport de la Xarxa que el Consell Nacional de la Cultura i de les Arts els requereixi per al control de gestió i avaluació.
b) Incloure la imatge corporativa de la Xarxa, si es crea, i el logotip del Consell Nacional de la Cultura i de les Arts i del Departament competent en cultura en tots els mitjans de difusió de les activitats i programacions que es duguin a terme amb el seu suport.
c) Altres obligacions que s'estableixin en les diferents modalitats de vinculació previstes a l'article 13.
Mecanismes de suport i modalitats de vinculació
Per assolir els objectius i desenvolupar les funcions que se li encomanen, la Xarxa ha d'establir els mecanismes de cooperació tècnica i de suport econòmic a les entitats que en formin part.
Aquest suport s'ha de dirigir de forma preferent a promoure l'activitat d'arts visuals i la gestió dels seus centres i espais.
Les entitats que formen part de la Xarxa han de rebre el suport del Consell Nacional de la Cultura i de les Arts i del departament competent en cultura a través de:
a) Contracte programa: s'ha d'establir entre el Consell Nacional de la Cultura i de les Arts, el departament competent en cultura i l'ens local o entitat titular de l'equipament integrat a la Xarxa.
Aquesta modalitat s'ha d'utilitzar amb els centres territorials d'arts visuals i s'ha de vincular amb el projecte del centre a què es refereix l'article 8.a.
El departament competent en cultura ha d'elevar la proposta de contracte programa al Govern perquè l'autoritzi abans de la seva subscripció.
b) Conveni: s'ha d'establir entre el Consell Nacional de la Cultura i de les Arts, el departament competent en cultura i l'ens local o entitat titular de l'equipament integrat a la Xarxa.
Aquesta modalitat s'ha d'utilitzar amb els espais d'arts visuals.
El departament competent en cultura ha d'elevar la proposta de conveni al Govern perquè l'autoritzi abans de la seva subscripció.
c) Suport genèric: aquesta modalitat s'adreça als centres privats i iniciatives privades d'arts visuals d'interès públic.
Les entitats gestores d'aquests centres o impulsores d'aquestes iniciatives poden optar a participar en les convocatòries d'ajuts d'arts visuals del Consell Nacional de la Cultura i de les Arts, que, com a regla general, han de tenir caràcter pluriennal.
Estructura orgànica de la Xarxa
Correspon al Consell Nacional de la Cultura i de les Arts l'exercici de les funcions següents:
a) Garantir el compliment de les funcions bàsiques de la Xarxa i dels equipaments que en formen part.
b) Garantir la presència equilibrada en el territori dels serveis bàsics, especialment dels centres territorials d'arts visuals, tot dotant-los dels mitjans econòmics i tècnics que es considerin necessaris, juntament amb l'administració local corresponent.
c) Avaluar la prestació dels serveis bàsics i el desplegament i funcionament general de la Xarxa.
d) Donar suport tècnic i econòmic als equipaments de la Xarxa.
e) Coordinar i impulsar la Xarxa, prenent totes aquelles mesures que consideri necessàries per fomentar la creativitat, la producció, la residència d'artistes, la vinculació d'artistes amb els centres i els espais i la interrelació dels centres i dels espais per a projectes comuns.
f) Donar suport a la difusió artística i a la creació de públics.
g) Avaluar l'activitat artística dels centres, espais d'arts visuals i iniciatives privades de la Xarxa.
h) Exercir la interlocució de la Xarxa.
i) Prestar el suport administratiu necessari pel seu correcte funcionament al Consell General de la Xarxa Pública de Centres i Espais d'Arts Visuals i a la Taula Tècnica dels Centres i Espais d'Arts Visuals.
Les funcions previstes als apartats a), b), c) i f) i s'han d'exercir conjuntament amb el departament competent en cultura.
Consell General de la Xarxa Pública de Centres i Espais d'Arts Visuals
El Consell General de la Xarxa Pública de Centres i Espais d'Arts Visuals és l'òrgan institucional i d'impuls de la Xarxa, adscrit al Consell Nacional de la Cultura i de les Arts.
Està format per les persones següents:
a) Presidència: la persona titular del departament competent en cultura o la persona en qui delegui.
b) Vicepresidència primera: una persona en representació del Consell Nacional de la Cultura i de les Arts, a proposta d'aquest ens.
c) Vicepresidència segona: s'exerceix, de manera rotatòria, per les dues vocalies representants de les entitats titulars de centres territorials d'arts visuals.
Mentre la persona ocupa aquest càrrec, no exerceix com a vocal.
Una persona en representació del departament competent en cultura.
Dues persones en representació de les entitats titulars de centres territorials d'arts visuals.
Dues persones en representació de les entitats titulars d'espais d'arts visuals.
e) Secretaria: una persona tècnica del Consell Nacional de la Cultura i de les Arts, amb veu però sense vot.
Les vocalies i la secretaria del Consell General són nomenades per la presidència del Consell General, a proposta dels ens o òrgans que representen.
Les vocalies representants de les entitats titulars de centres i espais d'arts visuals s'han de triar de manera rotatòria, d'acord amb el sistema que determini el Consell General, i el seu mandat de és de tres anys.
Són funcions del Consell General:
a) Avaluar l'estat de la Xarxa i proposar els plans anuals d'actuació.
b) Rebre i estudiar les necessitats, iniciatives i propostes que es plantegin des dels diferents sectors de les arts visuals i que es puguin canalitzar a través de la Xarxa.
c) Formular suggeriments, iniciatives i propostes d'actuació en el marc de la Xarxa.
d) Aprovar la integració o exclusió de les entitats membres de la Xarxa així com la modificació de l'acord d'integració.
e) Elaborar criteris bàsics sobre les bases dels concursos per a l'elecció de les persones que exerceixen les direccions artístiques dels centres territorials d'arts visuals, tenint en compte les recomanacions elaborades pel Consell Nacional de la Cultura i les Arts i les propostes de les entitats titulars dels centres territorials d'arts visuals.
f) Nomenar les vocalies de la Taula Tècnica dels Centres i Espais d'Arts Visuals.
g) Aprovar un reglament de bones pràctiques en la gestió dels equipaments d'arts visuals de la Xarxa.
El Consell General s'ha de reunir, com a mínim, dues vegades a l'any.
Els acords del Consell General exhaureixen la via administrativa.
El funcionament del Consell General es regeix supletòriament per la normativa dels òrgans col·legiats de l'Administració de la Generalitat.
Taula Tècnica dels Centres i Espais d'Arts Visuals
La Taula Tècnica dels Centres i Espais d'Arts Visuals és l'òrgan de suport tècnic al Consell General de la Xarxa Pública de Centres i Espais d'Arts Visuals.
La Taula Tècnica està formada per:
a) Presidència: correspon a la vicepresidència primera del Consell General.
Dues persones en representació del departament competent en cultura.
Dues persones en representació dels centres territorials d'arts visuals.
Una persona en representació dels espais d'arts visuals.
Una persona en representació dels centres privats o iniciatives privades d'arts visuals d'interès públic.
c) Una persona secretària, que és la del Consell General.
El Consell General nomena les vocalies de la Taula Tècnica.
Són funcions de la Taula Tècnica:
a) Seguir l'estat de la Xarxa, inclosa la informació, l'anàlisi i la valoració sobre l'activitat i funcionament dels centres i espais d'arts visuals i de la seva coordinació.
b) Proposar mesures al Consell General per desenvolupar la Xarxa o per resoldre els dèficits que s'hi puguin detectar mitjançant l'elaboració dels plans anuals d'actuació, que ha d'elevar al Consell General.
c) Elaborar propostes d'integració i exclusió d'entitats de la Xarxa i elevar-les al Consell General.
d) Emetre informe sobre la causa de la modificació de l'acord d'integració o de l'exclusió d'una entitat de la Xarxa.
e) Realitzar les tasques que li encarregui el Consell General.
f) Elaborar una memòria anual que doni compte de les actuacions realitzades.
g) Elaborar la proposta de reglament de bones pràctiques en la gestió dels equipaments d'arts visuals de la Xarxa.
La Taula Tècnica s'ha de reunir, com a mínim, tres cops a l'any.
La presidència convoca les reunions de la Taula i les dirigeix.
La presidència també ha de fer un seguiment del desenvolupament de les activitats de la Taula i ha de donar-ne compte regularment al Consell General i sempre que aquest li requereixi.
Les vocalies de la Taula poden sol·licitar la convocatòria de sessions extraordinàries a la presidència si així ho demanen un mínim de tres.
El funcionament de la Taula Tècnica es regeix supletòriament per la normativa dels òrgans col·legiats de l'Administració de la Generalitat.
La presidència del Consell General ha de convocar un cop l'any les persones representants de totes les entitats integrades en la Xarxa Pública de Centres i Espais d'Arts Visuals de Catalunya per participar en el Fòrum de la Xarxa, que constitueix un espai de trobada, participació i debat sobre el funcionament de la Xarxa i sobre qualsevol tema que sigui d'interès per al seu correcte desenvolupament.
Les entitats a què es refereix l'article 4 poden integrar-se a la Xarxa Pública de Centres i Espais d'Arts Visuals de Catalunya, un cop comprovat que compleixen els requisits establerts en el capítol 2, amb la tramitació prèvia d'un procediment d'integració, sens perjudici del que preveu la disposició addicional quarta.
El procediment d'integració d'una entitat a la Xarxa s'inicia a instància de l'entitat interessada, mitjançant una sol·licitud que s'ha d'ajustar al model normalitzat que estableixi el Consell Nacional de la Cultura i de les Arts.
2 S'ha d'adjuntar a la sol·licitud la documentació que estableix l'article 5.2 o, si es tracta d'una iniciativa privada d'interès públic, la prevista a l'article 11.2.
També s'ha d'adjuntar una declaració responsable de la persona representant de l'entitat en què declari, sota la seva responsabilitat, que disposa de la documentació que acredita el compliment dels requisits per pertànyer a la Xarxa en alguna de les tipologies previstes a l'article 6 o de tractar-se d'una iniciativa privada d'interès públic d'acord amb l'article 11.
Aquest òrgan pot demanar documentació complementària i inspeccionar les instal·lacions per constatar el compliment dels requisits d'integració a la Xarxa.
Abans d'elaborar la proposta d'acord, cal donar audiència a les persones interessades.
L'òrgan instructor pot prescindir d'aquest tràmit quan no figurin en el procediment ni es tinguin en compte en la resolució altres fets, al·legacions i proves que els adduïts per la persona interessada.
La integració d'una entitat a la Xarxa Pública de Centres i Espais d'Arts Visuals de Catalunya es fa per acord del Consell General, a proposta de la Taula Tècnica.
L'acord del Consell General es notifica a les persones interessades en el termini de tres mesos.
El venciment del termini sense que s'hagi notificat l'acord de resolució del procediment legitima la persona interessada que ha presentat la sol·licitud per entendre-la desestimada per silenci administratiu.
La resolució pot ser recorreguda potestativament en reposició davant el mateix òrgan que l'ha dictat en el termini d'un mes o pot ser impugnada directament davant la jurisdicció contenciosa administrativa en el termini de dos mesos.
Causes i procediment de modificació de l'acord d'integració i d'exclusió
Causes de modificació de l'acord d'integració
S'ha de modificar l'acord d'integració de l'entitat a la Xarxa Pública de Centres i Espais d'Arts Visuals de Catalunya en els casos següents:
a) Canvi de categoria de l'equipament respecte de la reconeguda en l'acord d'integració a la Xarxa, per variació de les seves característiques.
b) Altres modificacions de l'acord d'integració per alteració de les condicions que es van tenir en compte a l'hora de la integració.
Procediment de modificació de l'acord d'integració
El procediment es pot iniciar d'ofici o a sol·licitud de l'entitat interessada.
Si s'inicia d'ofici, la presidència del Consell Nacional de la Cultura i de les Arts ha de dictar una resolució d'incoació.
La Taula Tècnica ha d'emetre un informe sobre la causa de la modificació.
La modificació de l'acord d'integració es fa per acord del Consell General.
L'acord de modificació es notifica a l'entitat interessada.
El termini per resoldre i notificar l'acord és de tres mesos a comptar des de la data de la resolució d'incoació, si s'inicia d'ofici, o des de la presentació de la sol·licitud, si s'inicia a instància de part.
Si el procediment s'ha iniciat a sol·licitud de l'entitat interessada, el venciment del termini sense que s'hagi notificat l'acord de resolució legitima a l'entitat interessada que ha presentat la sol·licitud per entendre-la estimada per silenci administratiu.
En el cas que el procediment s'iniciï d'ofici, el transcurs d'aquest termini sense que es notifiqui la resolució produeix la caducitat del procediment, tret que se'n puguin derivar el reconeixement o, si s'escau, la constitució de drets o altres situacions jurídiques individualitzades, cas en què l'entitat interessada que hagi comparegut pot entendre desestimades les seves pretensions per silenci administratiu.
Les causes d'exclusió de les entitats integrades a la Xarxa Pública de Centres i Espais d'Arts Visuals de Catalunya són les següents:
a) A petició de l'entitat interessada.
b) Per incompliment reiterat de les obligacions establertes en aquest Decret.
c) Per incompliment sobrevingut dels requisits per pertànyer a la Xarxa.
d) Per resistència, excusa, obstrucció o negativa a les actuacions de comprovació previstes a l'apartat 2.
El Consell Nacional de la Cultura i de les Arts pot dur a terme actuacions de comprovació sobre els equipaments de la Xarxa als efectes de constatar el compliment dels requisits per pertànyer a la Xarxa.
El procediment d'exclusió s'inicia d'ofici mitjançant una resolució d'incoació de la presidència del Consell Nacional de la Cultura i de les Arts.
2 La Direcció del Consell Nacional de la Cultura i de les Arts és l'òrgan d'instrucció del procediment d'exclusió.
La Taula Tècnica ha d'emetre un informe sobre la causa de l'exclusió.
L'exclusió d'una entitat de la Xarxa es fa per acord del Consell General, a proposta de la Taula Tècnica.
4 L'acord d'exclusió es notifica a les persones interessades.
El termini per resoldre i notificar la resolució és de tres mesos, a comptar des de la data de la resolució d'incoació.
El transcurs d'aquest termini sense que es notifiqui la resolució produeix la caducitat del procediment.
Inversions per als centres territorials d'arts visuals i espais d'arts visuals
En el termini d'un any de l'entrada en vigor d'aquest Decret, el Govern ha d'aprovar un pla d'inversions per als centres territorials d'arts visuals.
Aquest pla ha de ser elaborat conjuntament pel departament competent en cultura i pel Consell Nacional de la Cultura i de les Arts.
L'objecte d'aquest pla és definir el programa d'usos dels centres territorials d'arts visuals i identificar les inversions necessàries per tal d'adequar aquests centres al programa esmentat.
El departament competent en cultura ha d'aprovar programes d'actuació per concretar les inversions en els espais d'arts visuals d'acord amb el Pla d'equipaments culturals de Catalunya 2010-2020, aprovat mitjançant el Decret 40/2010, de 16 de març.
En el termini de dos anys des de l'entrada en vigor d'aquest Decret, el Consell Nacional de la Cultura i de les Arts i les entitats titulars dels centres territorials d'arts visuals integrats a la Xarxa han de subscriure el contracte programa previst a l'article 13.2.a).
En el termini d'un any, el Consell General ha d'aprovar el reglament de bones pràctiques en la gestió dels equipaments d'arts visuals de la Xarxa que preveu l'article 15.3.g).
Integració a la Xarxa de centres territorials d'arts visuals
S'integren a la Xarxa com a centres territorials d'arts visuals les entitats titulars dels equipaments següents: Bòlit Centre d'Art Contemporani.
Centre d'Arts Contemporànies; Centre d'Art La Panera (Lleida); Can Xalant.
Centre de Creació i Pensament Contemporani de Mataró; Centre d'Art de Tarragona; Centre d'Art d'Amposta; Tecla Sala, Centre d'Art de l'Hospitalet i Canòdrom.
Compliment dels requisits dels centres territorials d'arts visuals integrats a la Xarxa
Els centres esmentats a la disposició addicional quarta han de complir els requisits previstos en aquest Decret en el termini de dos anys des de la seva entrada en vigor.
En el cas que, un cop transcorregut aquest termini, els centres no compleixin els requisits esmentats, el Consell General ha d'excloure'ls de la Xarxa, amb la tramitació prèvia del procediment previst a l'article 24.
Es faculta el departament competent en cultura per dictar les disposicions necessàries per al desplegament d'aquest Decret en l'àmbit dels requisits, obligacions i suport a les entitats de la Xarxa Pública de Centres i Espais d'Arts Visuals i l'estructura orgànica de la Xarxa.
Barcelona, 14 de desembre de 2010
Conseller de Cultura i Mitjans de Comunicació